Akademický senát STU

02. 05. 2016

**Návrh**

**na odplatný prevod hlasovacích práv**

**Slovenskej technickej univerzity v Bratislave**

**v záujmovom združení právnických osôb**

**Výskumný ústav zváračský – Priemyselný inštitút SR**

Predkladá: **prof.** **Ing. Robert Redhammer, PhD.**

 rektor

Vypracoval: **JUDr. Marcela Haladejová**

 právny a organizačný útvar

Zdôvodnenie: Požiadavka v zmysle § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov v spojení s § 2 ods. 1 písm. c) zákona č. 176/2004 Z. z. o nakladaní s majetkom verejnoprávnych inštitúcií (...) v znení neskorších predpisov.

Návrh uznesenia: Akademický senát STU súhlasí s návrhom na odplatný prevod hlasovacích práv Slovenskej technickej univerzity v Bratislave v záujmovom združení právnických osôb Výskumný ústav zváračský – Priemyselný inštitút SR za cenu 747 tis € a navrhuje predmetný návrh predložiť na vyjadrenie predchádzajúceho písomného súhlasu Správnej rade Slovenskej technickej univerzity v Bratislave.

**Prvá časť**

**Skutkový stav**

1. Slovenská technická univerzita v Bratislave (ďalej len „STU“) je jedným zo zakladajúcich členov záujmového združenia právnických osôb s názvom Výskumný ústav zváračský – Priemyselný inštitút SR (ďalej len „VÚZ“). STU mala pôvodné hlasovacie práva vo výške podielu 34 %.
2. Ďalšími zakladajúcimi členmi s pôvodnými hlasovacími právami boli: Združenie priemyselných zväzov SR - ďalej len „ZPZ SR“ (34%), SOPK (12%), Slovenský živnostenský zväz (10%), ŽU (4%), TUKE (4%), TUAD (2%).
3. Na mimoriadnom valnom zhromaždení VÚZ dňa 4. februára 2003 bolo prijaté uznesenie, že Slovenský živnostenský zväz poskytne združeniu pôžičku 20 mil. SKK na úhradu záväzku voči FNM za privatizovaný majetok. Na predmetnom mimoriadnom valnom zhromaždení bola z uvedeného dôvodu dohodnutá a odsúhlasená zmena percentuálnych podielov hlasovacích práv po poskytnutí a splatení tejto pôžičky nasledovne: ZPZ SR 23,5%, STU 22,2%, SOPK 7,8%, SŽZ 40%, ŽU 2,6%, TUKE 2,6%, TUAD 1,3%.
4. Závery Valného zhromaždenia VÚZ zo 04. 02. 2003 týkajúce sa zmeny percentuálneho podielu hlasovacích práv jednotlivých členov združenia boli zo strany ZPZ SR a jeho právnych nástupcov, Zväzu priemyslu Slovenska a následne Zväzu pre podporu výskumu a vývoja a podnikateľského prostredia Slovenska (ďalej len „ZPVPP“) spochybňované. Predmetné spory, žaloby, marenie valných zhromaždení VÚZ zásadne ovplyvňovali (ne)funkčnosť VÚZ cca 11 rokov.
5. STU zastáva názor, že uznesenia mimoriadneho valného zhromaždenia VÚZ zo 04. 02. 2003 boli prijaté a sú platné. STU teda má v združení VÚZ 22,2% podiel hlasovacích práv. Uvedený názor STU je podporený dvoma právnymi analýzami, a to z apríla 2006 (vypracovala Advokátska kancelária JUDr. Miroslav Pekár) a zo septembra 2013 (vypracovala Advokátska kancelária Dvorecký & Bohunický).
6. V auguste 2013 sa aj na základe iniciatívy STU zvolalo valné zhromaždenie VÚZ na 03. 09. 2013. Členovia združenia boli vyzvaní na nominovanie členov do predstavenstva VÚZ a dozornej rady VÚZ pre prípad, že by sa valné zhromaždenie konalo. STU nominovala do predstavenstva prof. Redhammera a prof. Peciara a do dozornej rady doc. Jelemenského. Toto valné zhromaždenie bolo zo strany ZPVPP zmarené nezaprezentovaním sa (napriek prítomnosti), a teda neuznášania schopnosti valného zhromaždenia. Takýto scenár sa opakoval na ďalšom pokračovaní valného zhromaždenia dňa 20. 09. 2013 a rovnako aj 11.10. 2013.
7. Nasledoval návrh SŽZ na „per rollam“ zmenu článku stanov VÚZ (článok 9 bod 5) znižujúcim kvórum uznášaniaschopnosti z 80% na 3/5. STU má za to, že toto hlasovanie (ZPVPP a SOPK sa nevyjadrili, teda boli proti, ostatní za) bolo právoplatné a legitímne.
8. V rovnakom termíne ZPVPP inicioval „per rollam“ inú, komplexnejšiu zmenu stanov, ktorá však nebola schválená.
9. Ďalšie valné zhromaždenie VÚZ sa konalo 22.11.2013, ktoré už bolo uznášaniaschopné. ZPVPP a SŽZ predložili vlastné verzie úpravy stanov a valné zhromaždenie bolo následne odročené na 16.12. 2013.
10. ZPVPP žalobou na súde dosiahol vydanie predbežného opatrenia, ktorým Okresný súd Bratislava III. zamedzil konanie valného zhromaždenia VÚZ. STU (spolu s ostatnými univerzitami, členmi VÚZ) sa proti tomuto rozhodnutiu súdu odvolala. Krajský súd odvolanie akceptoval a umožnil vo valnom zhromaždení VÚZ pokračovať. Aj napriek zmene petitu zo strany ZPVVP, ktorým dosiahol ďalšie predbežné opatrenie, sa valné zhromaždenie VÚZ dňa 06. 06.2014 úspešne uskutočnilo.
11. Paralelne k aktivitám na súdoch prebiehali oficiálne ponuky zo strany ZPVPP na „prevzatie hlasovacích práv“ vo VÚZ, teda de facto „odkúpenie“ členstva.
12. V septembri 2014 sa situácia vo VÚZ náhle zmenila, keďže ZPVVP uspel v „odkúpení“ (prevzatí hlasovacích práv) v prípade Slovenského živnostenského zväzu. Dňa 19.8.2014 bolo zasadnutie Rady SŽZ, na ktorom došlo k prijatiu uznesenia, ktorým sa akceptuje odplatné „prevzatie hlasovacích práv“ SŽZ zo strany ZPVVP, dôsledkom čoho je „de facto“ majorita ZPVVP v združení VÚZ.
13. Od septembra 2014 ZPVPP inicioval zmeny vo VÚZ, pri ktorých využil svoju de facto majoritu. Vo vzájomných diskusiách predseda majoritného člena združenia (ZPVVP) Ing. Brodňan deklaroval záujem VÚZ rozvíjať a spolupracovať pritom s univerzitami na výskumných projektoch.
14. Dňa 09. 09. 2014 sa uskutočnilo valné zhromaždenia VÚZ, na ktorom bolo ustanovené nové predstavenstvo a nová dozorná rada. STU má v predstavenstve VÚZ jedného člena a taktiež predsedu dozornej rady VÚZ.
15. Valné zhromaždenie VÚZ dňa 09. 09. 2014 zafixovalo podiely nasledovne: ZPVPP 63,5%; STU 22,2%; SOPK 7,8%; TUKE 2,6%; ŽU 2,6%; TUAD 1,3%. Takáto fixácia podielov na hlasovacích právach stabilizuje pozíciu STU a je v súlade s podielmi deklarovanými v predchádzajúcich bodoch.
16. V ďalšom období ZPVPP získal aj hlasovacie právo od SOPK, čím ďalej posilnil svoju pozíciu v združení. O tomto úkone však STU nemá žiadnu oficiálnu informáciu.
17. Od septembra 2014 sa uskutočnilo niekoľko zasadnutí predstavenstva VÚZ a dozornej rady VÚZ, rozhodovanie VÚZ v bežných obchodných otázkach je však (v zmysle stanov) realizované manažmentom (GR) VÚZ. V takejto situácii má STU ako aj ďalšie univerzity, ktoré sú členmi VÚZ, obmedzenú možnosť ovplyvňovať reálnu hodnotu majetku a činnosť združenia.
18. Majoritný člen združenia ZPVPP inicioval dňa 18. 05. 2015 rokovanie, na ktorom prejavil záujem o odkúpenie hlasovacích práv STU ako aj ostatných univerzít, ktoré sú členmi združenia.
19. Listom zo dňa 20. 10. 2015 ZPVPP navrhol STU, aby sa stala vedeckovýskumným členom VÚZ s právom používať vedecko-výskumnú infraštruktúru VÚZ za zvýhodnených podmienok a súčasne ZPVPP navrhol, aby STU odplatne previedla svoj podiel na hlasovacích právach za cenu rovnajúcu sa hodnote znaleckého ocenenia podielu STU vo VÚZ vypracovaného vzájomne odsúhlaseným znalcom.
20. STU listom zo dňa 09. 11. 2015 vyjadrila názor, že nevylučuje navrhovaný postup (viď údaje v bode 19) a za znalca navrhla znalecký ústav Ekonomickej univerzity.
21. ZPVPP listom zo dňa 04. 04. 2016  STU oznámil, že nakoľko v majetku VÚZ je evidované množstvo hmotného investičného majetku (nehnuteľnosti, stroje, zariadenia), drobného hmotného investičného majetku, nehmotného investičného majetku, zásob, pohľadávok a patentov a podľa požiadaviek dotknutého právneho predpisu o znalcoch a tlmočníkoch časové a finančné náklady na takéto ocenenie by boli neefektívne, pričom cena za takýto znalecký posudok by presahovala 10 % z uvažovanej odplaty. ZPVPP preto STU (a tiež ostatným univerzitám, ktoré sú členmi VÚZ) navrhla **odplatu za prevzatie členských podielov vo VÚZ vo výške priemernej ceny, ktorú ZPVVP platilo za doteraz nadobudnuté členské podiely, čo v prípade STU tvorí čiastku 747 tis €.**

**Druhá časť**

**Právny stav**

Podľa § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov „Nakladanie s majetkom verejnej vysokej školy upravuje osobitný predpis. Úlohu samosprávneho orgánu pri nakladaní s majetkom verejnej vysokej školy plní akademický senát verejnej vysokej školy. Okrem **súhlasu akademického senátu** je pri nakladaní s majetkom verejnej vysokej školy podľa osobitného predpisu potrebný aj súhlas správnej rady verejnej vysokej školy.“.

1. Podľa § 2 ods. 1 písm. c) zákona č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov (ďalej len „zákon č. 176/2004 Z. z.“) „Majetkom verejnoprávnej inštitúcie sú aj iné majetkové práva.“.
2. Podľa § 20i a § 20j Občianskeho zákonníka záujmové združenie právnických osôb má právnu spôsobilosť a svoj majetok. V nadväznosti na predtým uvedené podiel člena združenia, s ktorým sú spojené aj jeho hlasovacie práva, je možné považovať za iné majetkové práva/majetok STU ako verejnoprávnej inštitúcie v zmysle zákona č. 176/2004 Z. z.
3. V nadväznosti na body 1 až 3 tejto časti je preto k odplatnému prevodu hlasovacích práv ako majetku STU v združení VÚZ potrebný predchádzajúci písomný súhlas Akademického senátu STU a následne predchádzajúci písomný súhlas Správnej rady STU, ktoré sú podmienkou pre začatie rokovania a následné uzavretie právneho úkonu na odplatný prevod hlasovacích práv STU v združení VÚZ.

**Tretia časť**

**Návrh riešenia**

STU má majetkové práva v združení VÚZ-PI, ktoré nemôže reálne a efektívne využívať. STU do združenia nevložila (okrem úhrady členských príspevkov) žiadne finančné prostriedky. Manažment VÚZ-PI je pod kontrolou majoritného člena, a tento môže v zmysle stanov v širokom rozsahu nakladať s majetkom združenia (založiť, zaťažiť bremenom, ...). Hrozí teda, že bez našej možnosti ovplyvniť tento proces, bude dochádzať k znižovaniu hodnoty majetku združenia. Navyše, hlasovacie práva STU (ani spolu s ostatnými univerzitami) neumožňujú tomuto procesu zabrániť. Za uvedených okolností vedenie STU navrhuje akceptovať ponuku a odplatne previesť hlasovacie práva v združení VÚZ-PI.